|  |  |
| --- | --- |
|    | **Šiam straipsniui ar jo daliai trūksta išnašų į šaltinius.**Jūs galite padėti Vikipedijai pridėdami tinkamas išnašas su šaltiniais. |

Skaidri medžiaga ne tik praleidžia šviesą, bet ir leidžia matyti vaizdą
Pusskaidris gipso kristalas
*Kitos reikšmės – Skaidrumas (teisė), Skaidrumas (socialiniai mokslai)*.
**Skaidrumas**, **permatomumas** (angl. *transparency*) – medžiagos savybė visiškai praleisti arba tik nereikšmingai atspindėti, išsklaidyti ar sugerti šviesą arba kitokio nagrinėjamo spektro elektromagnetinių bangų energiją. Dėl šios savybės šviesos šaltinių ar nuo kitų objektų atspindėta šviesa beveik netrukdomai sklinda per skaidrią medžiagą ir vaizdas per tokią medžiagą yra aiškiai matomas.

**Pusiau skaidri**, **dalinai skaidri**, **pusskaidrė** (angl. *translucent*) − medžiaga, kuri spinduliavimą praleidžia tik dalinai arba selektyviai, reikšmingą jo dalį iškraipo, atspindi ar paverčia kitos rūšies energija. Dėl šios savybės per tokią medžiagą sunku arba neįmanoma įžiūrėti aiškaus vaizdo.

**Neskaidrumas** (angl. *opacity*) − visiškas nelaidumas šviesai ar kitam nagrinėjamam elektromagnetinių bangų spektrui. Tokia medžiaga visą patenkančią spinduliavimo energiją atspindi ar paverčia kitokios rūšies energija − chemine reakcija, šiluma, kito dažnio arba rūšies spinduliavimu, elektros krūviu.

Skaidri ar pusskaidrė medžiaga laikoma **bespalve**, kai praleidžia visą regimosios šviesos ar kitą nagrinėjamą spektrą, ir su **atspalviu** ar **spalvotos**, kai praleidžia tik dalį šio spektro.

Skaidrios medžiagos
-------------------

Skaidrios medžiagos yra oras ir kitos dujos, daugelis skysčių (pvz. vanduo), daug stiklo ir plastiko rūšių. Spalvotumą skaidrioms medžiagoms gali suteikti ištirpusios molekulės (pvz. metalų oksidai spalvotame stikle) ar smulkios spalvotos neskaidrios dalelės (dūmų dalelės ore). Kai tokių dalelių daug, medžiaga gali pasidaryti neskaidri, pvz. tiršti dūmai.

Skaidrios medžiagos naudojamos:

* lęšiams ir kitokiems šviesą laužiantiems elementams (pvz. veidrodžiams) gaminti.
* filtrams, turintiems praleisti tik tam tikros spalvos šviesą
* langams, skaidrioms pakuotėms ir kitokiems įtaisams, kurie turi praleisti šviesą, gaminti
* dekoratyviniams elementams, kurie turi žėrėti praleidžiama šviesa ar praleisti tik vienos ar kitos spalvos šviesą.

Kitoks skaidrumas
-----------------

Skaidrumo sąvoka kilusi iš skaidrumo regimajai šviesai apibūdinimo, tačiau naudojama ir apibūdinant medžiagų gebėjimą praleisti kitokią spinduliuotę ar kitokias bangas. Pvz. žmogaus kūno raumenys yra skaidrūs rentgeno spinduliams. Technikoje naudojamos radijo bangoms skaidrios medžiagos (pvz. aviacijoje radiolokatorių gaubtams gaminti), dalis medžiagų gali būti vadinamos akustiškai skaidriomis, jei gerai praleidžia garsą.

Visiškas skaidrumas
-------------------

Visišku skaidrumu elektromagnetinėms bangoms pasižymi tik vakuumas, kadangi bet kuri medžiaga bent kažkiek ir bent kažkurios spektro dalis bangas sugeria.

* Skaidri patefono plokštelėSkaidri patefono plokštelė
* Skaidrus bespalvis stiklas naudojamas lęšiams gamintiSkaidrus bespalvis stiklas naudojamas lęšiams gaminti
* Taurė iš skaidraus bespalvio stikloTaurė iš skaidraus bespalvio stiklo
* Spalvoto skaidraus stiklo butelisSpalvoto skaidraus stiklo butelis
* Skaidrus topazasSkaidrus topazas
* Veidrodžių gamyboje naudojamas skaidrus stiklasVeidrodžių gamyboje naudojamas skaidrus stiklas
* Pusskaidrės blizgės (Lunaria annua) ankštarosPusskaidrės blizgės (*Lunaria annua*) ankštaros